
1. Esitada Narva Linnavolikogule otsus “Munitsipaalomandisse taotletavale maaüksusele 

aadressi ja katastriüksuse sihtotstarbe määramine” (otsuse eelnõu lisatud).

2. Volitada hr Peeter Tambu nimetatud küsimust Narva Linnavolikogus ette kandma.

Munitsipaalomandisse taotletavale maaüksusele 

aadressi ja katastriüksuse sihtotstarbe määramine
1. ASJAOLUD JA MENETLUSE KÄIK

Narva Linnavolikogu 17.12.2009.a otsusega nr 192 on kehtestatud Mõisa tänava äärse maa-ala detailplaneering, mis on Maa-Ameti 10.08.2009.a kirjaga nr 6.2-3/7948 kooskõlastatud ja 13.11.2009.a kirjaga nr 1.2-38/4324-3 Ida-Viru Maavanema poolt heakskiidetud.
„Mõisa tänava äärse maa-ala“ detailplaneeringu alusel on moodustatud maaüksus pindalaga 9069 m2 ja sihtotstarbega sotsiaalmaa- ühiskondlike ehitiste maa. Antud detailplaneeringuga on maaüksusele määratud ehitusõigus raamatukogu hoone ehitamiseks. 
Uue raamatukogu projekteerimine ja ehitamine on planeeritud Narva Linnavolikogu 26.09.2007 määrusega nr 36 (muudetud: 18.12.2007 määrusega nr 43; 15.05.2008 määrusega nr 28; 25.09.2008 määrusega nr 38; 25.09.2009 määrusega nr 27) vastu võetud Narva linna arengukavas aastaseks 2008- 2014: Strateegiline eesmärk 1.2; Tegevussuund 1.2.2 “ kultuuriasutuste remont ja ehitamine“. Õigusvastaselt Võõrandatud Vara Tagastamise ja Kompenseerimise Narva Linnakomisjoni 17.03.2010.a teatise nr 6.2/-42 kohaselt haarab moodustatud maaüksus enda alla 1940.a kinnistud, aadressidega Mõisa 23 ja Mõisa 27, kus on esitatud kompenseerimise taotlused rahuldatud. Antud maaüksus ei haara enda alla maad, millele oleks esitatud avaldusi maa tagastamise ning ostueesõiguse erastamise kohta.
Moodustatud maaüksus on vajalik  Narva linnale linna arengukavasse võetud kohustuste täitmiseks.
2. ÕIGUSLIKUD ALUSED

Maareformi seaduse § 25 lõik 1, § 28 lõik 2, Maakatastriseaduse § 18 lõik 2, Narva Linnavolikogu 17.12.2009 otsus nr 192 „Mõisa tänava äärse maa-ala detailplaneeringu kehtestamine“, Narva Linnavolikogu 26.09.2007 määrus nr 36 „Narva linna arengukava 2008-2010 kinnitamine“ (muudetud: 18.12.2007 määrusega nr 43; 15.05.2008 määrusega nr 28; 25.09.2008 määrusega nr 38; 25.09.2009 määrusega nr 27), Vabariigi Valitsuse 23.10.2008.a määrus nr 155 „Katastriüksuse sihtotstarvete liigid ja nende määramise kord”, Vabariigi Valitsuse 02.06.2006.a määrus nr 133 “Maa munitsipaalomandisse andmise kord”, Kohaliku omavalitsuse korralduse seaduse § 6 lõik 2 ja 22 lõike 1 punkt 37, Kohanimeseaduse § 5 lõike l punkt 3.
3. OTSUS

3.1. Määrata asendiplaanil näidatud maaüksusele, ligikaudse pindalaga 9 069 m2 (lisa1), aadress         

       Narva linn, Mõisa tn 4.

3.2. Taotleda punktis 3.1. nimetatud maaüksus Narva linna munitsipaalomandisse.

3.3. Määrata punktis 3.1. nimetatud maaüksusele katastriüksuse sihtotstarbeks sotsiaalmaa  –  

       ühiskondlike ehitiste maa (016; Üh).

4. RAKENDUSSÄTTED

4.1. Narva Linnavalitsuse Arhitektuuri- ja Linnaplaneerimise Ametil esitada punktis 3.1. nimetatud maaüksuse munitsipaliseerimiseks vajalik dokumentatsioon keskkonnaministrile.

4.2. Otsus jõustub teatavakstegemisest.

4.3. Otsust on õigus vaidlustada Tartu Halduskohtu Jõhvi Kohtumajas 30 päeva jooksul alates jõustumisest.
Mihhail Stalnuhhin

Linnavolikogu esimees
